钦定古今图书集成/明伦汇编/家范典/第046卷 > 春秋四传 > 《晋里克杀奚齐》
## 钦定古今图书集成/明伦汇编/家范典/第046卷 > 春秋四传 > 《晋里克杀奚齐》

《春秋》僖公九年“冬，晋里克杀其君之子奚齐。”

《左传》：冬十月，里克杀奚齐于次。书曰：“杀其君之子”，未
葬也。荀息将死，之人曰：“不如立卓子而辅之。”荀息立
公子卓以葬。十一月，里克杀公子卓于朝，荀息死之。
君子曰：“《诗》所谓‘白圭之玷，尚可磨也；斯言之玷，不可
为也’。”荀息有焉。

《公羊传》：“此未逾年之君，其言弑其君之子奚齐何？”弑
未逾年君之号也。

《穀梁传》：“其君之子云者，国人不子也。国人不子何也？
不正其杀世子申生而立之也。”

胡传《穀梁子》曰：“其君之子云者，国人不子也。不正其
杀申生而立之也。人君擅一国之名宠，为其所子，则
当子矣，国人何为不子也？民至愚而神，是非好恶靡
不明且公也。其为子而弗子者，莫能使人弗之子也。
非所子而子之者，莫能使人之亦子也。周幽王尝黜
太子宜臼、子伯服矣，而犬戎杀其身；晋献公亦杀世子申生，立奚齐矣，而大臣杀其子。《诗》不云乎？“天生蒸
民，有物有则。民之秉彝，好是懿德。”此言天理根于人
心，虽以私欲灭之，而有不可灭也。《春秋》书此，以明献
公之罪，抑人欲之私，示天理之公，为后世戒，其义大
矣。以此防民，犹有欲易太子而立赵王如意，致夫人
之为人彘者。

〈大全〉汪氏曰：卫宣杀伋寿，立朔，而国人伤之，赋《二子乘舟》之诗，以悼伋寿之亡。汉武奇爱少子，因巫蛊事杀戾太子，而壶关三老田千秋等咸讼其冤。隋文以谗谮废太子勇，左右莫不闵默。文武大臣皆知其不可而弗敢言。此皆人心天理之本，然知嫡庶长幼之分，不可紊也。观献公讼其子于荀息，自知废正，恐有后患；则天理之正，非唯国人知之，献公亦自知之矣。孙氏曰：“奚齐庶孽，献公杀世子而立之，《春秋》不与，故曰‘君之子，奚齐恶之也’。”张氏曰：“奚齐谓之其君之子，以晋献杀嫡立庶而夺之也。齐舍未逾年而谓之君，以舍之正而与之也。或抑或扬，得是非之公，可以观矣。”